ΑΠΟΦΑΣΗ ΤΗΣ ΕΠΙΤΡΟΠΗΣ

της 28ης Ιουλίου 1999

σχετικά με κοινοτική χρηματοδοτική ενίσχυση στο πλαίσιο της εξάλειψης της ψευδοπανώλους των πτηνών στη Δανία

[κοινοποιηθείσα υπό τον αριθμό Ε(1999) 2452]

(Το κείμενο στη δανική γλώσσα είναι το μόνο αυθεντικό)

(1999/578/ΕΚ)

Η ΕΠΙΤΡΟΠΗ ΤΩΝ ΕΥΡΩΠΑΪΚΩΝ ΚΟΙΝΟΤΗΤΩΝ,

Έχοντας υπόψη:

τη συνθήκη για την ίδρυση της Ευρωπαϊκής Κοινότητας,

την απόφαση 90/424/ΕΟΚ του Συμβουλίου, της 26ης Ιουνίου 1990, σχετικά με ορισμένες δαπάνες στον κτηνιατρικό τομέα(1), όπως τροποποιήθηκε τελευταία από την απόφαση 94/77/ΕΚ της Επιτροπής(2), και ιδίως το άρθρο 3,

Εκτιμώντας:

(1) ότι εντοπίστηκαν εστίες της ψευδοπανώλους των πτηνών στη Δανία το 1998· ότι η εμφάνιση της νόσου αυτής συνιστά σοβαρό κίνδυνο για την κοινοτική παραγωγή και ότι, για να συμβάλει στην εξάλειψη της νόσου το συντομότερο δυνατό, η Κοινότητα έχει τη δυνατότητα να αντισταθμίσει τις υφιστάμενες απώλειες·

(2) ότι, μόλις επιβεβαιώθηκε επισήμως η παρουσία της ψευδοπανώλους των πτηνών, οι αρχές της Δανίας κοινοποίησαν τη λήψη των κατάλληλων μέτρων, συμπεριλαμβανομένων των μέτρων που απαριθμούνται στο άρθρο 3 παράγραφος 2 της απόφασης 90/424/ΕΟΚ·

(3) ότι, εν αναμονή της περάτωσης των επαληθεύσεων εκ μέρους της Επιτροπής ότι, αφενός, τηρήθηκαν οι κοινοτικοί κανόνες όσον αφορά κτηνιατρικά θέματα, και ότι, αφετέρου, πληρούνται οι προϋποθέσεις κοινοτικής χρηματοδοτικής συνδρομής, πρέπει να επιτραπεί η καταβολή μιας πρώτης δόσης ύψους 0,42 εκατομμυρίων ευρώ·

(4) ότι η χρηματοδοτική συμμετοχή της Κοινότητας θα καταβληθεί μετά τη διαπίστωση της υλοποίησης των μέτρων και αφού οι αρχές παράσχουν όλα τα ζητούμενα στοιχεία εντός των προβλεπόμενων προθεσμιών·

(5) ότι τα μέτρα που προβλέπονται στην παρούσα απόφαση είναι σύμφωνα με τη γνώμη της μόνιμης κτηνιατρικής επιτροπής,

ΕΞΕΔΩΣΕ ΤΗΝ ΠΑΡΟΥΣΑ ΑΠΟΦΑΣΗ:

Άρθρο 1

Η Δανία δύναται να τύχει κοινοτικής χρηματοδοτικής συνδρομής για τις εστίες της ψευδοπανώλους των πτηνών που εμφανίστηκαν το 1998.

Με την επιφύλαξη των αποτελεσμάτων των ελέγχων, η κοινοτική χρηματοδοτική συνδρομή θα ανέλθει σε:

- 50 % των δαπανών που βαρύνουν τη Δανία στα πλαίσια των αποζημιώσεων των ιδιοκτητών για τη σφαγή και την καταστροφή των πτηνών, καθώς και για την καταστροφή των πτηνοτροφικών προϊόντων,

- 50 % των δαπανών που βαρύνουν τη Δανία στα πλαίσια του καθαρισμού, απεντόμωσης και απολύμανσης εξοπλισμού και εκμεταλλεύσεων,

- 50 % των δαπανών που βαρύνουν τη Δανία στα πλαίσια της αποζημίωσης των ιδιοκτητών για την καταστροφή μολυσμένων ζωοτροφών και εξοπλισμών.

Άρθρο 2

1. Με την επιφύλαξη των πραγματοποιούμενων ελέγχων, η κοινοτική συνδρομή καταβάλλεται μετά την υποβολή αποδεικτικών στοιχείων.

2. Τα αποδεικτικά στοιχεία που προβλέπονται στην παράγραφο 1 περιλαμβάνουν:

α) επιδημιολογική έκθεση για κάθε εκμετάλλευση στην οποία εσφάγησαν πτηνά. Η έκθεση περιλαμβάνει πληροφορίες σχετικές με τα ακόλουθα στοιχεία:

i) μολυσμένες εκμεταλλεύσεις:

- τοποθεσία και διεύθυνση,

- ημερομηνία υπόνοιας της εμφάνισης της νόσου και ημερομηνία επιβεβαίωσής της,

- αριθμός και είδος σφαγέντων και καταστραφέντων πτηνών με ένδειξη της ημερομηνίας,

- μέθοδος θανάτωσης και καταστροφής,

- είδος και αριθμός συλλεχθέντων και εξετασθέντων δειγμάτων από την στιγμή υπόνοιας της νόσου· αποτελέσματα των εξετάσεων που πραγματοποιήθηκαν,

- είδος και αριθμός των ληφθέντων και εξετασθέντων δειγμάτων μετά την εκκένωση των μολυσμένων εκμεταλλεύσεων· αποτελέσματα των εξετάσεων που πραγματοποιήθηκαν,

- εικαζόμενη προέλευση της νόσου μετά από πλήρη επιδημιολογική ανάλυση·

ii) εκμετάλλευση σε επαφή:

- όπως και στο σημείο i) πρώτη, τρίτη, τέταρτη και έκτη περίπτωση,

- μολυσμένη εγκατάσταση (εστία) με την οποία επιβεβαιώθηκε ή υπήρξε υπόνοια επαφής· φύση της επαφής·

β) οικονομική έκθεση στην οποία να περιλαμβάνεται ο κατάλογος των δικαιούχων και η διεύθυνσή τους, ο αριθμός των σφαγέντων ζώων, η ημερομηνία της σφαγής και το καταβληθέν ποσό, μη συμπεριλαμβανόμενων ΦΠΑ και φόρων.

Άρθρο 3

1. Η αίτηση πληρωμής, συνοδευόμενη από τα δικαιολογητικά που αναφέρονται στο άρθρο 2, υποβάλλεται στην Επιτροπή πριν από την 1η Οκτωβρίου 1999.

2. Εντούτοις, η Δανία δύναται να τύχει, κατόπιν αίτησής της, προκαταβολής ύψους 0,42 εκατομμυρίων ευρώ.

Άρθρο 4

1. Η Επιτροπή, σε συνεργασία με τις αρμόδιες εθνικές αρχές, δύναται να πραγματοποιήσει επιτόπιους ελέγχους για να διασφαλιστεί η εφαρμογή των μέτρων και των αναλαμβανομένων δαπανών.

Η Επιτροπή ενημερώνει τα κράτη μέλη για τα αποτελέσματα των πραγματοποιηθέντων ελέγχων.

2. Τα άρθρα 8 και 9 του κανονισμού (ΕΟΚ) αριθ. 729/70 του Συμβουλίου(3) εφαρμόζονται τηρουμένων των αναλογιών.

Άρθρο 5

Η παρούσα απόφαση απευθύνεται στο Βασίλειο της Δανίας.

Βρυξέλλες, 28 Ιουλίου 1999.

Για την Επιτροπή

Franz FISCHLER

Μέλος της Επιτροπής

(1) ΕΕ L 224 της 18.8.1990, σ. 19.

(2) ΕΕ L 36 της 8.2.1994, σ. 15.

(3) ΕΕ L 94 της 28.4.1970, σ. 13.